《三不为篇》
唐代·海顺

我欲偃文修武，身死名存。斫石通道，祈井流泉。

君肝在内，我身处边。荆轲拔剑，毛遂捧盘。不为则已，

为则不然。将恐两虎共斗，势不俱全。永□今好，

长绝来怨。是以返迹荒径，息影柴门。

我欲刺股锥刃，悬头屋梁。书临雪彩，牒映萤光。

一朝鹏举，万里鸾翔。纵任才辩，游说君王。高车反邑，

衣锦还乡。将恐鸟残以羽，兰折由芳。笼餐讵贵，

钩饵难尝。是以高巢林薮，深穴池塘。

我欲衒才鬻德，入市趋朝。四众瞻仰，三槐附交。

标形引势，身达名超。箱盈绮服，厨富甘肴。讽扬弦管，

咏美歌谣。将恐尘栖弱草，露宿危条。无过日旦，

靡越风朝。是以还伤乐浅，非惟苦遥。

作者简介：（589—618）隋唐时僧。河东人，俗姓任。师事道逊、神素等。住蒲州仁寿寺。道行纯正。有《三不为篇》等。